Predkladacia správa

Koncepciu ochrany prírody a krajiny (ďalej len „koncepcia“) malo predložiť Ministerstvo životného prostredia Slovenskej republiky (ďalej len „MŽP SR“) na rokovanie vlády v súlade s plánom práce vlády na rok 2003. Kvôli vzneseným zásadným pripomienkam a rozporovým konaniam bol termín posunutý. Posledné rozporové rokovanie na úrovni ministra životného prostredia a ministra pôdohospodárstva sa uskutočnilo 27.05.2004. Záznam z rozporového rokovania bol prílohou vyhodnotenia pripomienkového konania, rozpor nebol odstránený (pozn. rozpor bol odstránený rokovaním dňa 23.09.2005). Koncepcia bola odovzdaná na Úrad vlády SR dňa 24.06.2004 (listom č. 40-63/2003-min. z 22.6.2004), dňa 08.07.2004 ju prerokovala Rada vlády SR pre verejnú správu a následne bola predložená na Poradu ekonomických ministrov (ďalej len „PEM“) dňa 12.07.2004.

Dňa 14.07.2004 uznesením vlády SR č. 732 zobrala vláda SR na vedomie Analýzu vplyvov legislatívy z oblasti ochrany životného prostredia na rozvoj podnikateľského prostredia a cestovného ruchu. Podpredsedovi vlády a ministrovi hospodárstva bolo uložené vypracovať a predložiť na rokovanie vlády návrh systémových opatrení riešiacich obmedzenia podnikateľského prostredia a cestovného ruchu z pohľadu ochrany životného prostredia do 30.11.2004 a ministrovi životného prostredia systémové opatrenia po ich schválení vládou premietnuť do Koncepcie ochrany prírody a krajiny a koncepciu predložiť na rokovanie vlády do 31.12.2004. Vzhľadom k tomu, že MH SR nepredložilo na rokovanie vlády SR do 30.11.2004 návrh systémových opatrení riešiacich obmedzenia podnikateľského prostredia a cestovného ruchu z pohľadu ochrany životného prostredia (bod B.2. uznesenia vlády SR č. 732/2004), nebolo teda možné splniť úlohu uvedenú v bode B.3., to znamená systémové opatrenia po ich schválení vládou SR premietnuť do Koncepcie ochrany prírody a krajiny a koncepciu predložiť na rokovanie vlády SR v stanovenom termíne. MŽP SR teda požiadalo predsedu vlády SR listom č. 1691/2004-min. z 20.12.2004 o posun termínu. Predseda vlády SR listom č. 13461/2004/KPV OSV zo 04.01.2005 súhlasil s posunom termínu do 30.06.2005.

Dňa 09.02.2005 bol uznesením vlády SR č. 106 schválený Návrh systémových opatrení na riešenie obmedzení rozvoja podnikateľského prostredia a cestovného ruchu z pohľadu ochrany životného prostredia. Na základe plnenia bodu B.3. uznesenia vlády SR č. 732 zo dňa 14.07.2004 k analýze vplyvov legislatívy z oblasti ochrany životného prostredia na rozvoj podnikateľského prostredia a cestovného ruchu, celkovo bolo schválených 7 systémových opatrení.
Systémové opatrenia riešiace obmedzenia podnikateľského prostredia a cestovného ruchu z pohľadu ochrany životného prostredia (bod B.2. uznesenia vlády SR č. 732/2004), ktoré sa týkali prehodnotenia chránených území boli premietnuté do Koncepcie ochrany prírody a krajiny. Koncepcia bola predložená na rokovanie vlády SR listom č. 40-63/2005-min. z 07.07.2005.
V súčasnosti sú 4 systémové opatrenia premietnuté do 3. časti materiálu, konkrétne do opatrenia 3.1.1.2. Staré termíny tejto časti materiálu sa upravili úmerne posunutému termínu na predloženie materiálu na rokovanie vlády SR. 

Koncepcia ochrany prírody a krajiny bola prerokovaná vo vláde SR dňa 14.09.2005, materiál bol z rokovania stiahnutý na základe pripomienok ministra financií a ministra pôdohospodárstva, ako aj kvôli neodstránenému rozporu medzi MP SR a MŽP SR.

Dňa 23.09.2005 sa uskutočnilo prerokovanie pripomienok vznesených vo vláde SR so zástupcami MP SR. Na základe záverov z rokovania bol materiál dopracovaný. Do návrhu koncepcie boli zapracované aj pripomienky MF SR.

Na základe rokovania PEM vlády SR dňa 09.01.2006 a jej prijatých záverov ku Koncepcii ochrany prírody a krajiny – nové znenie bolo odporučené v návrhu uznesenia vlády v bode B.1 a v časti Vykoná neuvádzať ministra výstavby a regionálneho rozvoja a zásadné pripomienky ministra pôdohospodárstva riešiť v rozporovom konaní a návrh predložiť na rokovanie vlády s definovaním prípadného neodstráneného rozporu. 
Z materiálu, konkrétne z uznesenia, bol minister výstavby a regionálneho rozvoja vypustený. Pripomienky vznesené MP SR boli prerokované na rozporových rokovaniach dňa 17.01.2006 a 20.01.2006 (záznamy sú priložené k materiálu).
Požiadavku na zosúladenie lehôt konania podľa zákona č. 543/2002 Z. z. o ochrane prírody a krajiny v znení neskorších predpisov a zákona  č. 71/1967 Zb. o správnom konaní v znení neskorších predpisov, ktorá súvisí s bionómiou vývoja škodlivých činiteľov, MŽP SR vyriešilo usmernením úradov životného prostredia, aby v danom prípade rozhodovali v čo najkratšom termíne (usmernenie sekcie ochrany prírody a krajiny č. 109/2006-3. zo dňa 06.02.2006).
Z požiadaviek vznesených ministrom pôdohospodárstva na PEM sa rokovaním nepodarilo odstrániť požiadavku doplniť do návrhu uznesenia vlády SR 2 úlohy pre ministra životného prostredia:
1)	„zabezpečiť finančné prostriedky na realizáciu náhrady za obmedzenie bežného obhospodarovania z titulu ochrany prírody a krajiny v potrebnom objeme“ s termínom T: každoročne;
2)	„pri predkladaní návrhov akýchkoľvek chránených území je potrebné zabezpečiť (vopred)  súhlas vlastníka alebo správcu s vyhlásením chráneného územia a dohodu o určení výšky a spôsobe poskytnutia náhrady za obmedzenie vlastníckych práv“, v súvislosti s touto podmienkou novelizovať zákon č. 543/2002 Z. z. o ochrane prírody a krajiny v znení neskorších predpisov.

Upravené nové znenie koncepcie je identické s posledným návrhom, ktorý mala vláda SR k dispozícii v roku 2004 (so zapracovanými pripomienkami z medzirezortného pripomienkového konania); navyše sú do materiálu zapracované zmeny, ktoré vyplynuli zo záverov rokovania vlády SR zo dňa 14.09.2005 a odporúčaní PEM z 09.01.2006.

V koncepcii boli aktualizované staré údaje z roku 2003 – 2004 (počet chránených území, výmery jednotlivých stupňov po prehodnotení, počet vyhlásených chránených stromov a pod.) a doplnené nové skutočnosti (vyhlásenie území európskeho významu, vyhlasovanie chránených vtáčích území, podpis ďalších dohovorov a pod.) v 2. časti a v prílohách materiálu. Na základe týchto aktualizovaných skutočností, ktoré nemenia stratégiu materiálu, sa aktualizovala aj Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Koncepcia nadväzuje na vládnu Koncepciu rozvoja štátnej ochrany prírody do roku 2005, schválenú v roku 1987, ktorá bola v prevažnej miere splnená, v súčasnej dobe je prekonaná a stratila opodstatnenie. Po roku 1989 boli vládou a NR SR prijaté viaceré koncepčné dokumenty, ktoré sa parciálne zaoberali problematikou ochrany prírody a krajiny. Potreba vypracovania novej súhrnnej koncepcie vyplynula najmä zo súčasnej environmentálnej situácie v SR a v Európe, ako aj z prijatia, uplatňovania a dodržiavania nového zákona č. 543/2002 Z. z. o ochrane prírody a krajiny (ďalej len „zákon“), ktorým boli transformované do environmentálneho práva SR príslušné právne predpisy EÚ a ustanovenia medzinárodných dohovorov zameraných na ochranu prírody a krajiny. 

Základné východiská určujúce postup Slovenskej republiky pri zabezpečovaní ochrany prírody a krajiny sú:
•	plnenie povinností vyplývajúcich z členstva SR v Európskej únii,
•	spolupráca s vlastníkmi (správcami, nájomcami) pozemkov v chránených územiach,
•	vlastníctvo pozemkov v chránených územiach a vzťah vlastníkov (správcov, nájomcov) pozemkov k ich obhospodarovaniu v súlade s požiadavkami ich ochrany,
•	výška a spôsob pokrytia nevyhnutných nákladov vyplývajúcich z potrieb ochrany prírody a krajiny,
•	transparentný postup vymedzovania chránených častí prírody a krajiny a realizácia ich obhospodarovania na základe vedeckých poznatkov, 
•	koherentný postup štátnych orgánov a organizácií pri využívaní chránených častí prírody,
•	zapojenie samospráv a verejnosti do ochrany prírody a krajiny.

V zmysle § 54 ods. 3 zákona a v súlade s § 20 ods. 1 vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. ochrane prírody a krajiny, predkladaný návrh koncepcie hodnotí stav ochrany prírody a krajiny, určuje strategické ciele a opatrenia na ich dosiahnutie, osobitne v územnej ochrane prírody a krajiny, druhovej ochrane a ochrane drevín, vo výchove a vzdelávaní, výkone štátnej správy, v spolupráci so samosprávou, s mimovládnymi organizáciami, ako aj v medzinárodnej oblasti s využitím inštitucionálnych, právnych a ekonomických nástrojov. Je spracovaná na obdobie desiatich rokov (§ 25 ods. 2 uvedenej vyhlášky) a v súlade s § 54 ods. 17 zákona ju schvaľuje vláda SR.
	
Súčasťou predkladaného materiálu je Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.